1.

Articolul 67 se înlocuiește cu următorul text: „Articolul 67 Cerințe privind circulația păsărilor captive destinate expozițiilor (1) Operatorii transportă păsări captive la o expoziție dintr-un alt stat membru numai în cazul în care animalele respective îndeplinesc condițiile de la articolul 59. (2) Înainte de a transporta păsările la o expoziție într-un alt stat membru, operatorii dintr-un stat membru pot colecta păsări captive într-o singură unitate înregistrată situată în același stat membru, în următoarele condiții: (a) păsările captive rămân în unitatea respectivă pentru o perioadă maximă de 12 ore; (b) în momentul colectării, unitatea deține numai păsări captive destinate expoziției respective; (c) toate păsările captive colectate în unitate provin direct din unități înregistrate sau autorizate în care sunt ținute în permanență și în care îndeplinesc condițiile prevăzute la articolul 59. (3) Operatorul expoziției, cu excepția demonstrațiilor de zbor, se asigură că: (a) accesul animalelor la expoziție este limitat la păsările captive înregistrate în prealabil pentru participarea la expoziție; (b) accesul la expoziție al unor păsări care provin din unități situate în statul membru în care are loc expoziția nu periclitează starea de sănătate a păsărilor care participă la expoziție fie (i) impunând aceeași stare de sănătate pentru toate păsările captive care participă la expoziție; fie (ii) păstrând păsările captive care provin din statul membru în care are loc expoziția în spații sau incinte separate de păsările captive care provin din alte state membre; (c) un medic veterinar (i) efectuează controale de identitate vizând păsările captive care participă la expoziție înainte de accesul lor la expoziție; (ii) monitorizează starea clinică a păsărilor atunci când intră în expoziție și pe perioada acesteia. (4) Operatorii asigură faptul că păsările captive transportate la o expoziție în conformitate cu alineatele (1), (2) și (3) sunt transportate din expoziția respectivă către un alt stat membru doar în situația în care sunt îndeplinite următoarele cerințe: (a) animalele sunt însoțite de un certificat de sănătate animală în conformitate cu articolul 81; sau (b) în cazul păsărilor captive, altele decât cele care participă la demonstrații de zbor, animalele sunt însoțite de toate documentele următoare: (i) o declarație emisă de medicul veterinar menționat la alineatul (3) litera (c), în care se precizează că starea de sănătate a păsărilor, astfel cum este atestată în certificatul de sănătate animală original în conformitate cu articolul 81, nu a fost compromisă în timpul expoziției; (ii) certificatul de sănătate animală original valabil, în conformitate cu articolul 81, emis de autoritatea competentă din statul membru de origine pentru transportul păsărilor captive la expoziție; (c) în cazul păsărilor care au participat la o demonstrație de zbor, animalele sunt însoțite de certificatul de sănătate animală original valabil în conformitate cu articolul 81, emis de autoritatea competentă din statul membru de origine pentru transportul păsărilor la demonstrația de zbor, fără declarația menționată la litera (b) punctul (i), cu condiția ca: (i) păsările să fie transportate înapoi în statul membru de origine; și (ii) transportul planificat al păsărilor captive către statul membru de origine să fie finalizat în perioada de valabilitate a certificatului de sănătate animală original în conformitate cu articolul 81, emis de autoritatea competentă din statul membru de origine pentru transportul păsărilor captive la demonstrația de zbor. (5) Medicul veterinar menționat la alineatul (3) litera (c) emite declarația menționată la alineatul (4) litera (b) punctul (i) doar dacă: (a) animalele sunt transportate înapoi în statul membru de origine; (b) s-au luat măsuri pentru a asigura faptul că finalizarea transportului planificat al păsărilor captive către statul membru de origine se realizează în perioada de valabilitate a certificatului de sănătate animală original în conformitate cu articolul 81, emis de autoritatea competentă din statul membru de origine pentru transportul păsărilor captive la expoziție; (c) au fost respectate dispozițiile de la alineatul (3) litera (b).”